ธปท.เผยดัชนีเชื่อมั่นทางธุรกิจเดือนมี.ค.ปรับตัวดีขึ้น
ธปท.เผยดัชนีความเชื่อมั่นทางธุรกิจเดือนมี.ค.ปรับตัวดีขึ้น ตามทิศทางการส่งออก
3 เม.ย. 2560

ธปท.เผยดัชนีความเชื่อมั่นทางธุรกิจเดือนมี.ค.ปรับตัวดีขึ้น ตามทิศทางการส่งออกธนาคารแห่งประเทศไทย (ธปท.) รายงานดัชนีความเชื่อมั่นทางธุรกิจในเดือนมี.ค. 2560 ที่ผ่านมาว่า ดัชนีปรับดีขึ้น จากเดือนก่อนที่ระดับ 49.8 มาอยู่ที่ระดับ 52.6 ซึ่งสะท้อนว่าภาคธุรกิจเชื่อมั่นมากขึ้น และเมื่อขจัดผลของปัจจัยชั่วคราวด้านฤดูกาลออกดัชนีอยู่ที่ระดับ 51.0 โดยเป็นการปรับดีขึ้นสูงสุดในรอบ 24 เดือน สูงกว่าค่าเฉลี่ยในอดีต ตามความเชื่อมั่นของผู้ประกอบการในภาคอุตสาหกรรม โดยเฉพาะผู้ส่งออกในกลุ่มธุรกิจกระดาษและการพิมพ์ การผลิตเครื่องจักรและอุปกรณ์ กลุ่มอุปกรณ์อิเล็กทรอนิกส์ และการผลิตยานยนต์ ตามทิศทางการส่งออกที่ปรับดีขึ้นประกอบกับมีปัจจัยชั่วคราวที่ผู้ประกอบการเร่งผลิต เพื่อให้สอดรับกับคำสั่งซื้อที่เพิ่มขึ้นก่อนจะถึงวันหยุดยาวในช่วงเทศกาลนี้ ทำให้ผลประกอบการและการจ้างงานปรับดีขึ้น อย่างไรก็ดี ความเชื่อมั่นของผู้ประกอบการในภาคที่มิใช่อุตสาหกรรมยังทรงตัวใกล้เคียงระดับ 50สำหรับดัชนีความเชื่อมั่นทางธุรกิจในอีก 3 เดือนข้างหน้า ผู้ประกอบการส่วนใหญ่ประเมินว่าภาวะทางธุรกิจจะปรับดีขึ้นจากปัจจุบัน สะท้อนจากดัชนีฯ ในทุกองค์ประกอบที่อยู่เหนือระดับ 50 เพียงแต่สัดส่วนของผู้ประกอบการที่ประเมินว่าภาวะธุรกิจจะดีขึ้นปรับลดลงต่อเนื่องเป็นเดือนที่ 2 โดยดัชนีปรับลดลงจากระดับ 55.5 ในเดือนก่อนมาอยู่ที่ 55.0 แสดงถึงความกังวลต่อภาวะธุรกิจที่ยังมีอยู่ โดยเฉพาะความกังวลด้านการแข่งขันที่รุนแรงภายในประเทศที่มีความสำคัญเพิ่มขึ้นในเดือนนี้ อย่างไรก็ดีความเชื่อมั่นด้านการลงทุนและการจ้างงานปรับดีขึ้น จากผู้ประกอบการในภาคก่อสร้างตามการลงทุนโครงสร้างพื้นฐานของภาครัฐเป็นสำคัญทั้งนี้ ธปท.จัดทำดัชนีความเชื่อมั่นทางธุรกิจจาก 6 องค์ประกอบ ได้แก่ การผลิต คำสั่งซื้อ การลงทุน ต้นทุนการผลิต ผลประกอบการ และการจ้างงาน โดยประมวลจากผลการสำรวจความคิดจากกลุ่มตัวอย่างธุรกิจขนาดกลางและใหญ่รวม 608 รายทั่วประเทศ ซึ่งผลการสำรวจหากดัชนี เท่ากับ 50 หมายถึง ผู้ประกอบการมีความเชื่อมั่นทรงตัวจากเดือนก่อน หากดัชนีดีมากกว่า 50 หมายถึงผู้ประกอบการมีความเชื่อมั่นดีขึ้นกว่าเดือนก่อน และถ้าดัชนีต่ำกว่า 50 หมายถึงผู้ประกอบการมีความเชื่อมั่นแย่ลงกว่าเดือนก่อน